《溪上》
清代·李振钧

向晚溪上立，湍濑咽筝筑。暧暧夕阳昏，微微澹烟矗。

瞑色低上衣，秋籁虚振木。驱犊去遥村，归樵下层麓。

雀投灌丛栖，犬守篱根宿。故人溪北住，青苍绕松竹。

将往拟搴裳，孤彴浸寒绿。隔水试相呼，开门秉残烛。

言约诘旦来，秫穫酒新漉。独返寂无侣，山阿妨却曲。

迂折沿溪行，循涂往来熟。掉头凉月高，照我林东屋。

作者简介：李振钧，字海初，太湖县人。道光己丑一甲一名进士，授编修。有《味镫听叶庐诗草》。